Mens de fleste nordjyder har sovet, har politi- og beredskabsfolk haft travlt i aftes og i nat. Efter en luftballon landede midt i Aalborg centrum har politiets fokus rettet sig mod Havhøjvej i Farsø, hvor der var udbrudt brand i en længe på en gård. Der var ifølge vagtchefen hos Nordjyllands Politi hverken mennesker eller dyr i længen. I Hirtshals har tyveknægte været på spil. - Vidner har set to mænd løbe fra Spar-forretningen på Margrethesvej. Den ene iført en lys jakke - og den anden en mørk. Ellers er signalementet sparsomt. Med sig fik tyvene ikke mindre end 120 kartoner cigaretter, oplyser vagtchef hos Nordjyllands Politi, Poul Badsberg. Klokken 04 i måtte brandfolk fra Hals rykke ud til Lagunen, hvor en pølsevogn stod i flammer og var overtændt. - Hvis der var pølser i pølsevognen, fik de i hvert fald for meget varme. Vi har på nuværende tidspunkt ikke en brandårsag, men der blev helt sikkert ikke langet pølser over disken på det tidspunkt, siger vagtchefen.

Opsummering:
Tyve stjal cigaretter og pølsevogn brændte ned til grunden. Politi og beredskab har ikke slappet af i nat.